ఓస్లో

**ఓస్లో** నార్వే దేశానికి రాజధాని. ఇది నార్వేలో ఉన్న నగరాలలో అత్యధిక జనాభా కలిగిన నగరం. ఇది ఒక కౌంటీ, మునిసిపాలిటీ రెండూను. 2022 లో ఓస్లో మునిసిపాలిటీ జనాభా 7,09,037 కాగా, నగరంలోని గ్రేటర్ అర్బన్ ఏరియా జనాభా 2022 లో 1,064,235,  మెట్రోపాలిటన్ ఏరియా జనాభా 2021లో 1,546,706 

ఓస్లో (1924) లో పేరు మారింది. క్రిస్టియానియా దాని మునుపటి పేరు.

ఓస్లో నార్వేకు ఆర్థిక, ప్రభుత్వ కేంద్రం. ఈ నగరం నార్వేజియన్ వాణిజ్యం, బ్యాంకింగ్, పరిశ్రమ, షిప్పింగ్ లకు కూడా కేంద్రంగా ఉంది. ఇది ఐరోపాలో సముద్ర పరిశ్రమలు, సముద్ర వాణిజ్యానికి ఒక ముఖ్యమైన కేంద్రం. ఈ నగరం సముద్ర రంగంలోని అనేక కంపెనీలకు నిలయంగా ఉంది, వాటిలో కొన్ని ప్రపంచంలోనే అతిపెద్ద షిప్పింగ్ కంపెనీలు, షిప్ బ్రోకర్లు, సముద్ర బీమా బ్రోకర్లు. ఓస్లో కౌన్సిల్ ఆఫ్ యూరప్, యూరోపియన్ కమిషన్ ఇంటర్ కల్చరల్ సిటీస్ ప్రోగ్రామ్ లకు పైలట్ నగరం.

ఓస్లో ఒక ప్రపంచ నగరం. 2008లో గ్లోబలైజేషన్ అండ్ వరల్డ్ సిటీస్ స్టడీ గ్రూప్ అండ్ నెట్‌వర్క్ నిర్వహించిన అధ్యయనాలలో "బీటా వరల్డ్ సిటీ"గా ర్యాంక్ పొందింది.  *fDi* మ్యాగజైన్ యొక్క యూరోపియన్ సిటీస్ ఆఫ్ ది ఫ్యూచర్ 2012 నివేదికలో జీవన నాణ్యత పరంగా ఇది యూరోపియన్ పెద్ద నగరాల్లో మొదటి స్థానంలో నిలిచింది.  2011 లో ECA ఇంటర్నేషనల్ నిర్వహించిన సర్వే ప్రకారం, జీవన వ్యయాల పరంగా టోక్యో తర్వాత ప్రపంచంలో రెండవ అత్యంత ఖరీదైన నగరం. 2013 లో ఎకనామిస్ట్ ఇంటెలిజెన్స్ యూనిట్ (EIU) వారి ప్రపంచవ్యాప్త జీవన వ్యయ అధ్యయనం ప్రకారం, ఓస్లో ఆస్ట్రేలియా నగరమైన మెల్‌బోర్న్‌తో సమానంగా ప్రపంచంలోనే నాల్గవ అత్యంత ఖరీదైన నగరంగా నిలిచింది. మోనోకిల్ మ్యాగజైన్ ప్రకారం ప్రపంచంలోనే అత్యంత నివాస యోగ్యమైన నగరాల్లో ఓస్లో 24వ స్థానంలో ఉంది.

2000 ల ప్రారంభంలో ఓస్లో జనాభా రికార్డు స్థాయిలో పెరుగుతూ వచ్చింది. ఆ సమయంలో అది యూరప్‌లో అత్యంత వేగంగా అభివృద్ధి చెందుతున్న ప్రధాన నగరంగా నిలిచింది.  ఈ పెరుగుదల చాలావరకు అంతర్జాతీయ వలసలు, దానికి సంబంధిత అధిక జనన రేట్ల కారణాంగా వచ్చింది. అలాగే దేశీయాంతర్గత  వలసల నుండి కూడా వచ్చింది. 2010 నాటికి నగరంలో వలస జనాభా, మొత్తం దేశ జనాభా కంటే కొంత వేగంగా పెరుగుతోంది. నగరంలో వలస తల్లిదండ్రుల పిల్లలను కూడా కలుపుకున్నట్లయితే ఇది మొత్తం జనాభాలో 25% కంటే ఎక్కువగా మారింది. 

## చరిత్ర

### వైకింగ్ యుగం
వైకింగ్ యుగంలో, ఆధునిక ఓస్లో ప్రాంతం డెన్మార్క్‌కు ఉత్తర ప్రావిన్స్ అయిన వికెన్‌లో భాగంగా ఉండేది. మధ్య యుగాలలో ఈ ప్రాంతంపై నియంత్రణ డానిష్, నార్వేజియన్ రాజుల మధ్య మారుతూ వచ్చింది. 1241 వరకు డెన్మార్క్ ఈ ప్రాంతంపై తమదే హక్కని చెబుతూ ఉండేది.

నార్స్ గాథల ప్రకారం, ఓస్లోను 1049 ప్రాంతంలో హెరాల్డ్ హార్డ్రాడా స్థాపించాడు.  అయితే, ఇటీవలి పురావస్తు పరిశోధనల్లో, క్రీ.శ. 1000 కి ముందు నాటి క్రైస్తవ సమాధులు బయటపడ్డాయి. అప్పటికే ఇక్కడ ప్రజలు స్థిరనివాసం చేసారనడానికి ఇది ఋజువు.

### 1000-1600
నార్వేకు చెందిన ఓలాఫ్ III (1067-1093) పాలనలో, ఓస్లో తూర్పు నార్వేకు సాంస్కృతిక కేంద్రంగా మారింది. హాల్వార్డ్ వెబ్జోర్న్సన్, నగర పోషకుడయ్యాడు. నగర ముద్రపై అతని బొమ్మను ముద్రించారు.

1174 లో హోవేడోయ అబ్బే నిర్మించబడింది. చర్చిలు, అబ్బేలు విశాలమైన భూములకు ప్రధాన యజమానులుగా మారాయి. ఇది నగర ఆర్థిక అభివృద్ధికి - ముఖ్యంగా బ్లాక్ డెత్‌కు ముందు - ఇది బాగా దోహదపడింది.

12వ శతాబ్దం చివరిలో, రోస్టాక్ నుండి హాన్సియాటిక్ లీగ్ వ్యాపారులు నగరంలోకి వచ్చి నగరంలో ప్రధాన భూమికను పోషించారు.

1197 జూలై 25 న నార్వేకు చెందిన స్వెర్రే, అతని సైనికులు హోవెడోయా నుండి ఓస్లోపై దాడి చేశారు. 

మధ్య యుగాలలో, నార్వేకు చెందిన హాకాన్ V పాలనలో (1299–1319) ఓస్లో కొత్త శిఖరాలకు చేరుకుంది. ఆ నగరంలో శాశ్వతంగా నివసించిన మొదటి రాజు అతనే. అతని పాలన నుండి ఇది నార్వేకు రాజధాని నగరంగా పరిగణించబడుతుంది. అతను అకర్షస్ కోట, ఓస్లో కాంగ్స్‌గార్డ్‌ల నిర్మాణాన్ని కూడా ప్రారంభించాడు.

1349 లో నార్వేకు బ్లాక్ డెత్ తాకింది. ఐరోపాలోని ఇతర నగరాల మాదిరిగానే, ఈ నగరం కూడా అందులో బాగా నష్టపోయింది. చర్చిల భూముల నుండి వచ్చే ఆదాయాలు బాగా పడిపోయాయి. 15 వ శతాబ్దంలో హాన్సియాటిక్ వ్యాపారులు నగరం లోని విదేశీ వాణిజ్యంపై ఆధిపత్యం చెలాయించారు.

1380లో, డెన్మార్క్‌తో ఏర్పడిన వ్యక్తిగత యూనియన్‌లో నార్వే బలహీనమైన భాగంగా ఉండేది. ఓస్లో పాత్ర, ప్రాంతీయ పరిపాలనా కేంద్రంగా కుదించుకుపోయింది. చక్రవర్తులు కోపెన్‌హాగన్‌లో నివసించేవారు.

### 17వ శతాబ్దం
నగరంలోని అనేక భవనాలు పూర్తిగా చెక్కతో నిర్మించబడినందున, మంటల వలన అనేకసార్లు నగరంలోని ముఖ్యమైన భాగాలు నాశనమయ్యాయి. 1624లో మూడు రోజుల పాటు కొనసాగిన పద్నాలుగో విపత్తు తర్వాత, డెన్మార్క్‌కు చెందిన క్రిస్టియన్ IV పాత నగరాన్ని తిరిగి నిర్మించకూడదని నిర్ణయించుకున్నాడు. అతని మనుషులు అకెర్షస్ కోట సమీపంలోని అకెర్షాగెన్‌లోని బే యొక్క అవతలి వైపున రోడ్ల నెట్‌వర్క్‌ను నిర్మించారు. తన గౌరవార్థం పేరు పెట్టబడిన కొత్తగా నిర్మించిన "క్రిస్టియానియా" నగరానికి పౌరులందరూ తమ దుకాణాలను, కార్యాలయాలను తరలించాలని అతను ఆదేశించాడు. 1624 నుండి నిర్మించబడిన నగరం లోని భాగాన్ని, దాని చదరపు బ్లాక్‌ల ఆకారం కారణంగా  క్వాడ్రాటురెన్ అని పిలుస్తారు. అనాటోమిగార్డెన్ అనేది క్రిస్టియానియా టోర్వ్‌కు ఉత్తరం వైపున ఉన్న ఒక చారిత్రిక చెక్క ఇల్లు; దీనిని 1640లో నిర్మించారు.

క్రిస్టియానియా పరివర్తన మొదటి వంద సంవత్సరాల పాటు నెమ్మదిగా సాగింది. అయితే, నగరానికి వెలుపల వాటర్‌ల్యాండ్, గ్రోన్‌ల్యాండ్, పాత పట్టణం, దిగువ తరగతి హోదా కలిగిన పౌరులతో నిండిపోయింది.

ఓస్లోలో చివరి బ్లాక్ డెత్ 1654 లో వ్యాపించింది.

### 19 వ శతాబ్దం

1811 లో రాయల్ ఫ్రెడరిక్ విశ్వవిద్యాలయాన్ని (ఇప్పుడు ఓస్లో విశ్వవిద్యాలయం ) స్థాపించారు. ఇంత ఆలస్యంగా స్థాపించడం వలన, దేశ అభివృద్ధిపై ఇది ప్రతికూల ప్రభావాన్ని చూపిందని భావిస్తారు. 

1814 లో డెన్మార్క్‌తో యూనియన్ రద్దై, అప్పటిదాకా  ప్రావిన్షియల్ పట్టణంగా ఉన్న క్రిస్టియానియా, స్వతంత్ర నార్వే రాజ్యానికి రాజధానిగా మారింది. అనేక ప్రభుత్వ సంస్థలను స్థాపించారు. రాజధానిగా నగరం పాత్ర మొదలయ్యాక, జనాభా వేగంగా పెరగడాం మొదలైంది. ఈ కొత్త ప్రభుత్వానికీ, దాని పరిపాలనా సంస్థలకూ భవనాలు అవసరం. 19వ శతాబ్దంలో రాయల్ ప్యాలెస్ (1825-1848), స్టాక్ ఎక్స్ఛేంజ్ (1826-1828), బ్యాంక్ ఆఫ్ నార్వే (1828), స్టోర్టింగ్ (1861-1866), నేషనల్ థియేటర్ (1899) లతో పాటు విశ్వవిద్యాలయ భవనాలు వంటి అనేక ముఖ్యమైన భవనాలు, మైలురాళ్ళు నిర్మించబడ్డాయి. ఈ కాలంలో ఇక్కడ నివసించిన ప్రపంచ ప్రఖ్యాత కళాకారులలో హెన్రిక్ ఇబ్సెన్, నట్ హామ్సన్ (తరువాతి వారికి సాహిత్యంలో నోబెల్ బహుమతి లభించింది) ఉన్నారు.

చుట్టుపక్కల ఉన్న అకర్ మునిసిపాలిటీలోని పెద్ద ప్రాంతాలను 1839, 1859, 1878 లలో విలీనం చేసారు. 1859 విస్తరణలో గ్రునర్‌లోక్కా, గ్రోన్‌ల్యాండ్, ఓస్లో ఉన్నాయి. ఆ సమయంలో *ఓస్లో* (ఇప్పుడు *గామ్లేబైన్* లేదా ఓల్డ్ టౌన్) అని పిలువబడే ప్రాంతం అకెర్ నదికి తూర్పున నగర సరిహద్దుల వెలుపల ఉన్న ఒక గ్రామం లేదా శివారు ప్రాంతం.  1814లో సుమారు 10,000 ఉన్న జనాభా 1900 నాటికి 230,000 కి పెరిగింది. 1850 లో క్రిస్టియానియా బెర్గెన్‌ను అధిగమించి దేశంలో అత్యధిక జనాభా కలిగిన నగరంగా మారింది. 1840 నుండి క్రిస్టియానియాలో పరిశ్రమలు విస్తరించాయి. ముఖ్యంగా అకర్సెల్వా చుట్టూ ఇవి పుట్టుకొచ్చాయి. 19వ శతాబ్దపు చివరి దశాబ్దాలలో అద్భుతమైన భవన నిర్మాణ వృద్ధి జరిగింది. అనేక కొత్త అపార్ట్‌మెంట్ భవనాల నిర్మాణం, నగర కేంద్రపు పునరుద్ధరణ జరిగింది, కానీ 1899 లో ఆ వృద్ధి కూలిపోయింది.

### 1900 -
1925 జనవరి 1 వరకు నగరం, మునిసిపాలిటీలు *క్రిస్టియానియా* అనే పేరునే ఉపయోగించాయి. ఆ తర్వాత *ఓస్లో* అసలు పేరును పునరుద్ధరించారు. ఎందుకంటే 1905లో నార్వే పూర్తిగా స్వతంత్రం పొందాక, నార్వేజియన్లు డానిష్ రాజు (డెన్మార్క్ క్రిస్టియన్ IV ) జ్ఞాపకార్థం పెట్టిన పేరు తమ దేశ రాజధానికి ఉండడం తగదని ప్రజలు భావించారు.

1940 ఏప్రిల్ 9 న జర్మనీ నార్వేను ఆక్రమించింది . దండయాత్రను ఆపడానికి చేసిన ప్రయత్నాల వలన, ముఖ్యంగా ''బ్లూచర్'' నౌకను ముంచివేయడం, ఓస్లోను ఆక్రమించుకోవడంలో జ్ర్మన్లకు చాలా గంటలు ఆలస్యమైంది. ఆ సమయంలో రాజు హాకోన్, నగరం నుండి తప్పించుకోగలిగాడు. 1945 లో జర్మనీ లొంగిపోయే వరకు ఓస్లో జర్మనీ అక్రమణ లోనే ఉంది. ఈ సమయంలో నార్వే దేశీయులు, ఆక్రమించిన దళాలను ప్రతిఘటించి వారిని హింసించారు. 1944 డిసెంబరు 31 న మిత్రరాజ్యాల బాంబర్లు వేసిన బాంబులు గురి తప్పి ట్రామ్‌ను ఢీకొట్టగా 79 మంది పౌరులు మరణించారు.

2011 నార్వే దాడుల సమయంలో, ఓస్లోలోని ప్రభుత్వ కార్యాలయాల్లో బాంబు పేలుడు సంభవించింది. ప్రధానమంత్రి కార్యాలయం ఉన్న భవనంతో సహా అనేక భవనాలు దెబ్బతిన్నాయి. బాంబు దాడిలో ఎనిమిది మంది మరణించారు.

2022 జూన్ 25న జరిగిన సామూహిక కాల్పుల్లో ఇద్దరు వ్యక్తులు మరణించగా, 21 మంది గాయపడ్డారు. తరువాత ఇరాన్‌లో జన్మించిన నార్వేజియన్ పౌరుడిపై "తీవ్రమైన ఉగ్రవాదం" అభియోగం మోపబడింది.  

నగరం విస్తరిస్తూనే ఉంది. కొన్ని సంవత్సరాలుగా, నగరం అంతటా కొత్త పెద్ద ఎత్తున గృహ ప్రాంతాలు, మౌలిక సదుపాయాల ప్రాజెక్టులు నిర్మించబడుతున్నాయి. ముఖ్యంగా హాసెల్,  హెల్స్‌ఫైర్,  బ్జోర్వికా,  నైడాలెన్, సిన్సెన్‌లలో ఈ ప్రాజెక్టులు వచ్చాయి. దీంతో రింగ్ 2, రింగ్ 3 చుట్టూ జనసాంద్రత పెరుగుతోంది. మెట్రోలోని ఫోర్నెబు లైన్ 2024 నాటికి నిర్మాణంలో ఉంది. నగరం లోపలి భాగాన్ని దాటే మరిన్ని సబ్వే లైన్లను ప్లాన్ చేస్తున్నారు. 

## శీతోష్ణస్థితి
ఓస్లోలో తేమతో కూడిన ఖండాంతర వాతావరణం ఉంటుంది ( కొప్పెన్ వాతావరణ వర్గీకరణ : *Dfb* )  1991–2020 బేస్ పీరియడ్‌లో తేమతో కూడిన ఖండాంతర వాతావరణంతో సరిహద్దుగా ఉన్న సముద్ర వాతావరణం ( *Cfb* ). ఓస్లోలో నార్వేలోకెల్లా అత్యంత వెచ్చని వేసవికాలాలు, చాలా చల్లని శీతాకాలాలు ఉంటాయి.  ఓస్లోలో ఏడాది పొడవునా మంచి వర్షపాతం నమోదవుతుంది.  అత్యంత పొడిగా ఉండే కాలాలు శీతాకాలం, వసంతకాలం. అత్యంత వర్షపాతం వేసవి, శరదృతువుల్లో ఉంటుంది. నగరం ఉత్తర అక్షాంశాల్లో ఉన్న కారణంగా, పగటి వెలుతురు ఉండే సమయం బాగా మారుతూ ఉంటుంది. వేసవి మధ్యలో 18 గంటలకు పైగా ఉంటుంది, రాత్రిపూట పూర్తిగా చీకటి పడదు. శీతాకాలం మధ్యలో పగటి కాలం 6 గంటల వరకు ఉంటుంది. 

1901 జూలై లో అత్యధిక ఉష్ణోగ్రత నమోదైంది. సగటు ఉష్ణోగ్రత . ఆల్ టైమ్ హై  కూడా 1901 జూలై లోనే నమోదైంది.  ఇటీవలి సంవత్సరాలలో అత్యంత వెచ్చని నెల 2018 జూలై. సగటు ఉష్ణోగ్రత , సగటు రోజువారీ గరిష్ట ఉష్ణోగ్రత  . 2018 నాటి రికార్డు వేసవిలో అత్యంత వేదిగా ఉన్న మే నెలగా నమోదైంది. మే నెలల్లో అత్యధిక ఉష్ణోగ్రత  సెల్సియస్‌ కూడా ఆ సంవత్సరమే, మే 30వ తేదీన నమోదైంది. 2133 సూర్యగంటలతో రికార్డు స్థాయిలో అత్యంత ఎండలు నమోదైన సంవత్సరం కూడా 2018 యే.    2018 జూలై 27 న ఓస్లోలో ఉష్ణోగ్రత  డిగ్రీలకు పెరిగింది. 1937లో బ్లైండర్న్‌లో వాతావరణ రికార్డింగ్‌లు ప్రారంభమైనప్పటి నుండి నమోదైన అత్యంత వేడి ఇదే. జనవరిలో, సగటున నాలుగు రోజుల్లో మూడు రోజులు ఘనీభవన స్థాయి కంటే తక్కువగా ఉంటాయి (  ), నాలుగు రోజుల్లో ఒకటి  కంటే చల్లగా ఉంటుంది. (1961–1990).  అత్యల్ప ఉష్ణోగ్రత , 1941 జనవరి 21 న నమోదైంది. బ్లైండర్న్‌లో 1941 జనవరిలో  అత్యంత శీతల ఉష్ణోగ్రత  నమోదైంది. ఇటీవల అత్యంత శీతల ఉష్ణోగ్రత 2024 జనవరి 6 న నమోదైంది. ఆ రోజున ఓస్లో-బ్లిండర్న్‌లో -23.1 °C (-17 °F) కి చేరుకుంది, ఇది 1987 జనవరి తర్వాత కొలవబడిన అత్యంత శీతల ఉష్ణోగ్రత. 1941 జనవరి, 1947 జనవరిలలో నమోదైన అత్యంత శీతలమైన నెల సగటు ఉష్ణోగ్రత , సగటు రోజువారీ కనిష్ట ఉష్ణోగ్రత  . రాత్రిపూట ఘనీభవనానికి సగటు చివరి తేదీ (  కంటే తక్కువ) వసంతకాలంలోనైతే ఏప్రిల్ 23,  శరదృతువులో అక్టోబరు 17. అంటే 176 రోజుల మంచు లేని సీజను ఉంటుంది. (బ్లైండర్న్‌కు 1981–2010 సగటు). 

ఓస్లో గార్డెర్మోయెన్ విమానాశ్రయం ఓస్లోకు ఈశాన్యంగా 35 కి.మీ దూరంలో ఉంది. ఇక్కడ సబార్కిటిక్ వాతావరణం (కోపెన్ వాతావరణ వర్గీకరణ: *Dfc* ) సరిహద్దులో తేమతో కూడిన ఖండాంతర వాతావరణం (కొప్పెన్ వాతావరణ వర్గీకరణ: *Dfc* ) ఉంటుంది.

## ఆర్థిక వ్యవస్థ
ఓస్లో ఆర్థిక వ్యవస్థ వైవిధ్యమైనదీ, బలమైనదీను. fDi మ్యాగజైన్ నివేదిక యూరోపియన్ సిటీస్ ఆఫ్ ది ఫ్యూచర్ 2012 లో ఆర్థిక సామర్థ్యంలో యూరోపియన్ పెద్ద నగరాల్లో ఇది మొదటి స్థానంలో నిలిచింది.  వ్యాపార అనుకూలత విభాగంలో ఇది ఆమ్‌స్టర్‌డామ్ తర్వాత 2వ స్థానంలో నిలిచింది.

ఓస్లో యూరప్‌లో సముద్ర విజ్ఞానానికి ఒక ముఖ్యమైన కేంద్రం. సముద్ర రంగంలో సుమారు 1980 కంపెనీలకు, 8,500 మంది ఉద్యోగులకూ ఇది నిలయం. వాటిలో కొన్ని ప్రపంచంలోనే అతిపెద్ద షిప్పింగ్ కంపెనీలు, షిప్ బ్రోకర్లు, బీమా బ్రోకర్లు ఉన్నారు. ఓస్లో వెలుపల హోవిక్‌లో ప్రధాన కార్యాలయం కలిగిన డెట్ నోర్స్కే వెరిటాస్, ప్రపంచంలోని మూడు ప్రధానమైన మారిటైం క్లాసిఫికేషన్ సంఘాల్లో ఒకటి. ప్రపంచంలోని మొత్తం నౌకల్లో 16.5%, దాని రిజిస్టర్‌లో నమోదయ్యాయి. నగరంలోని ఓడరేవు దేశంలోనే అతిపెద్ద జనరల్ కార్గో ఓడరేవు. దేశం లోకి వచ్చే ప్రయాణీకులకు ముఖద్వారం కూడా. ఓస్లో నౌకాశ్రయంలో ఏటా దాదాపు 6,000 నౌకలు నిలిచి, మొత్తం 60 లక్షల టన్నుల సరుకు 50 లక్షలకు పైగా ప్రయాణీకులను చేరవేస్తాయి.

2016 లో ఓస్లో మొత్తం GDP €64 బిలియన్ (తలసరి €96,000), ఇది జాతీయ GDPలో 20%. 1995 లో ఇది NOK 25300 కోట్లు (€2300 కోట్లు) ఉండేది. 2003 లో మెట్రోపాలిటన్ ప్రాంతం, బార్ మోస్, డ్రామెన్ ల మొత్తం GDP జాతీయ GDPలో 25% ఉంది. పన్ను ఆదాయంలో ఇది అంతకంటే ఎక్కువగా ఉంది. నార్వేజియన్ కాంటినెంటల్ షెల్ఫ్‌లోని చమురు, గ్యాస్ పరిశ్రమ నుండి వచ్చిన మొత్తం పన్ను ఆదాయాలే దాదాపు 16%.

ఓస్లో ప్రపంచంలోనే అత్యంత ఖరీదైన నగరాల్లో ఒకటి.  2006 నాటికి, మెర్సర్ హ్యూమన్ రిసోర్స్ కన్సల్టింగ్ అందించిన ప్రపంచవ్యాప్త జీవన వ్యయ సర్వే ప్రకారం ఇది పదవ స్థానంలో ఉంది.  ఎకనామిస్ట్ ఇంటెలిజెన్స్ యూనిట్ (EIU) ప్రకారం మొదటి స్థానంలో ఉంది.  ఈ వ్యత్యాసానికి కారణం ఏమిటంటే, EIU దాని తుది సూచిక గణన నుండి కొన్ని అంశాలను, ముఖ్యంగా గృహనిర్మాణాన్ని మినహాయించింది. EIU యొక్క ప్రపంచవ్యాప్త జీవన వ్యయ సర్వేకు 2015 లో చేసిన నవీకరణ ప్రకారం, ఓస్లో ఇప్పుడు ప్రపంచంలో మూడవ అత్యంత ఖరీదైన నగరం. నార్వేలో అత్యంత ఖరీదైన గృహ మార్కెట్ ఓస్లోలో ఉన్నప్పటికీ, ఆ విషయంలో జాబితాలోని ఇతర నగరాల కంటే ఇది చాలా చౌకగా ఉంది. ఇంతలో, వస్తువులు, సేవల ధరలు ఏ నగరంతో పోల్చినా ధికంగా ఉన్నాయి. నార్వేలోని 2654 అతిపెద్ద కంపెనీల కార్యాలయాలు ఓస్లోలో ఉన్నాయి. కంపెనీల సంఖ్య ప్రకారం యూరప్‌లోని అతిపెద్ద నగరాల ర్యాంకింగ్‌లో ఓస్లో ఐదవ స్థానంలో ఉంది. ఓస్లోలో చమురు, గ్యాస్ కంపెనీల సమూహమే ఉంది.

2006 ఆగస్టులో స్విస్ బ్యాంక్ UBS సంకలనం చేసిన నివేదిక ప్రకారం,  ఓస్లో, లండన్‌లు ప్రపంచంలోనే అత్యంత ఖరీదైన నగరాలు.

## రవాణా

### ప్రజా రవాణా వ్యవస్థ

ఓస్లోలో నార్వేలో కెల్లా అత్యంత విస్తృతమైన ప్రజా రవాణా వ్యవస్థ ఉంది. దీనిని రూటర్ నిర్వహిస్తోంది. ఇందులో ఐదు-లైన్ల ఓస్లో మెట్రో, ఆరు-లైన్ల ఓస్లో ట్రామ్‌వే ;  ఎనిమిది-లైన్ల ఓస్లో కమ్యూటర్ రైలు ఉన్నాయి. ఓస్లో మెట్రో తలసరి జనాభా పరంగా ప్రపంచంలోనే అత్యంత విస్తృతమైన మెట్రో. ట్రామ్‌వే నగర కేంద్రానికి దగ్గరగా ఉన్న ప్రాంతాలలో నడుస్తుంది, అయితే నగర కేంద్రం గుండా భూగర్భంలో నడిచే మెట్రో మరింత దూరంగా ఉన్న శివారు ప్రాంతాలకు నడుస్తుంది; ఇందులో బెరమ్‌కు వెళ్ళే రెండు లైన్లు, కేంద్రానికి ఉత్తరాన ఉన్న ప్రాంతాలకు లూప్ చేసే రింగ్ లైన్ ఉన్నాయి. ఓస్లోలో 52 నగర లైన్లతో కూడిన బస్సు నెట్‌వర్క్‌తో పాటు పొరుగున ఉన్న అకెర్షస్ కౌంటీకి బస్సు సౌకర్యం కూడా ఉంది. 

ఓస్లో సెంట్రల్ స్టేషన్ రవాణా కేంద్రంగా పనిచేస్తుంది. దక్షిణ నార్వేలోని చాలా ప్రధాన నగరాలతో పాటు స్వీడన్‌లోని స్టాక్‌హోమ్, గోథెన్‌బర్గ్‌లకు ఇక్కడి నుండి రైలు సౌకర్యం ఉంది. విమానాశ్రయ ఎక్స్‌ప్రెస్ రైలు హై-స్పీడ్ గార్డెర్మోయెన్ లైన్ వెంట నడుస్తుంది. డ్రమ్మెన్ లైన్ నగర కేంద్రం కింద ఓస్లో సొరంగం గుండా వెళ్తుంది. నగర దీవులలో కొన్ని, పొరుగున ఉన్న నెసోడెన్ మునిసిపాలిటీ ఫెర్రీ ద్వారా అనుసంధానించబడి ఉన్నాయి. ఇక్కడి నుండి డెన్మార్క్‌లోని కోపెన్‌హాగన్, ఫ్రెడెరిక్షావ్న్‌లకూ జర్మనీలోని కీల్‌కూ రోజువారీ క్రూయిజ్ ఫెర్రీ సేవలు నడుస్తాయి. 

### విమానాశ్రయాలు

ఓస్లో సేవలందిస్తున్న ప్రధాన విమానాశ్రయం గార్డెర్మోన్ విమానాశ్రయం. ఇది ఓస్లో నగర కేంద్రం నుండి   దూరంలో ఉన్న ఉల్లెన్‌సేకర్ వద్ద ఉంది. ఇది నార్వేకు ప్రధాన అంతర్జాతీయ ప్రవేశ ద్వారం. 2021 నాటికి, యూరప్‌లో అత్యంత రద్దీగా ఉండే విమానాశ్రయాల్లో 23 వ స్థానంలో ఉంది. గార్డెర్మోన్ స్కాండినేవియన్ ఎయిర్‌లైన్స్, నార్వేజియన్ ఎయిర్ షటిల్, వైడెరో లకు ఇది కేంద్రం. నగరం నుండి   దూరంలో ఉన్న టోర్ప్ విమానాశ్రయం కూడా సేవలు అందిస్తోంది. ఇక్కడి నుండి కొన్ని తక్కువ-ధర విమానాలు నడుస్తాయి.

### రోడ్లు, వాహనాలు
ఓస్లో లోని అనేక మోటారు మార్గాలు డౌన్ టౌన్ గుండా, నగరంలోని ఇతర ప్రాంతాల గుండా సొరంగాల గుండా వెళతాయి. రోడ్ల నిర్మాణానికి సొమ్ము పాక్షికంగా సుంకం ద్వారా  సమకూరుతుంది. ఓస్లో గుండా వెళ్ళే ప్రధాన మోటారు మార్గాలు యూరోపియన్ రూట్ E6, E18 లు. ఓస్లోలో మూడు రింగ్ రోడ్లు ఉన్నాయి; నగర వీధుల గుండా వెళ్ళేవి 2 కాగా, బయట 1 ఉంది.

2000 ల చివరి నుండి ఓస్లోలో ప్రైవేట్ కార్ల వాడకాన్ని పరిమితం చేయడానికి, అలాగే శిలాజ ఇంధన వాహనాల కంటే ఎలక్ట్రిక్ వాహనాల వాడకాన్ని ప్రోత్సహించడానికీ ప్రయత్నం చేసింది. 2018 లో ఓస్లో దాని డౌన్‌టౌన్ ప్రాంతాల నుండి అన్ని నాన్-రెసిడెంట్ కార్లను నిషేధించింది.  ఓస్లో మునిసిపాలిటీలో నమోదైన అన్ని కార్లలో 41% పూర్తిగా విద్యుత్తుతో నడిచేవే. అంచేత దానిని ప్రపంచ విద్యుత్ వాహన రాజధానిగా పిలుస్తారు. 2021 సెప్టెంబరులో ఓస్లో టోల్ రింగ్‌లోకి ప్రవేశించే ఎలక్ట్రిక్ వాహనాల సంఖ్య శిలాజ ఇంధన వాహనాల సంఖ్య కంటే ఎక్కువగా ఉంది. ఓస్లోలో అధిక సంఖ్యలో ఎలక్ట్రిక్ వాహనాలు ఉండటానికి చౌకైన టోల్‌లు, వాహన దిగుమతి పన్ను లేకపోవడం, వ్యాట్ లేకపోవడం, ఉచిత పార్కింగు, నగరం అంతటా బస్సు దారులుండడం కారణమని చెప్పవచ్చు.

## జనాభా వివరాలు
2010 నాటికి ఓస్లో జనాభా ఏటా దాదాపు 2% రికార్డు రేటుతో పెరుగుతోంది (గత 10 సంవత్సరాలలో 17%), స్కాండినేవియన్ దేశాల రాజధానుల్లో ఇది అత్యంత వేగంగా అభివృద్ధి చెందుతున్న నగరం.  2015 లో స్టాటిస్టిక్స్ నార్వే వార్షిక నివేదిక ప్రకారం, ఓస్లో మునిసిపాలిటీలో 647,676 శాశ్వత నివాసులు ఉన్నారు, వారిలో 628,719 మంది నగరంలోనే నివసిస్తున్నారు. నగర పట్టణ ప్రాంతంలో 1,019,451 ఉన్నారు.  నగర కేంద్రం నుండి  వరకూ విస్తరించి ఉన్న గ్రేటర్ ఓస్లో ప్రాంతంలో 1,710,000 మంది నివసిస్తున్నారు.

ఇటీవలి జనాభా లెక్కల ప్రకారం ఓస్లో నివాసుల్లో జాతిపరంగా 432,000 (జనాభాలో 70.4%) మంది నార్వేజియన్లు. 2002 (409,000 ) నుండి వీరి సంఖ్యలో 6% పెరుగుదల ఉంది. వలసదారులు, నార్వేలో వలస తల్లిదండ్రులకు జన్మించిన నార్వేజియన్ల జనాభా సాపేక్షికంగాను, సంపూర్ణ గణాంకాలలోనూ ఓస్లోలోనే అత్యధికంగా ఉంది. ఓస్లోలోని 624,000 నివాసితులలో, 189,400 మంది వలసదారులు లేదా వలస వచ్చిన తల్లిదండ్రులకు జన్మించినవారు. ఇది రాజధాని జనాభాలో 30.4 శాతం. ఓస్లోలోని అన్ని శివారు ప్రాంతాలు జాతీయ సగటు 14.1 శాతం కంటే ఎక్కువగా ఉన్నాయి. వలస మూలాలు కలిగిన ప్రజలు అత్యధికంగా ఉన్న శివారు ప్రాంతాలు సోండ్రే నార్డ్‌స్ట్రాండ్, స్టోవ్నర్, అల్నా, ఇక్కడ వారు జనాభాలో దాదాపు 50 శాతం ఉన్నారు. 

ఓస్లోలో ఏకైక అతిపెద్ద జాతి మైనారిటీ పాకిస్తానీలు. ఆ తరువాత పోల్స్, సోమాలిలు, స్వీడన్లు ఉన్నారు. ఇతర పెద్ద వలస సమూహాలలో శ్రీలంక, వియత్నాం, టర్కీ, మొరాకో, ఇరాక్ & కుర్దిస్తాన్ ప్రాంతం, ఇరాన్ & కోర్డెస్తాన్ ప్రావిన్స్ నుండి వచ్చిన వారు ఉన్నారు.    

2013 లో ఓస్లోలోని ప్రాథమిక పాఠశాల విద్యార్థులలో 40% మంది మొదటి భాష నార్వేజియన్, సామీ కాకుండా వేరే భాష. నగరం పశ్చిమ భాగంలో ప్రధానంగా జాతి నార్వేజియన్లున్నారు. అక్కడ అనేక పాఠశాలల్లో వలస నేపథ్యం ఉన్నవారు 5% కంటే తక్కువ మంది ఉన్నారు. ఓస్లో తూర్పు భాగం మరింత మిశ్రమంగా ఉంటుంది, కొన్ని పాఠశాలల్లో 97% వరకు వలస నేపథ్యం ఉంటుంది. ఉదాహరణకు 2008లో గ్రోరుద్దలెన్ బరోలో, జాతి నార్వేజియన్ జనాభా 1,500 తగ్గగా, వలస జనాభా 1,600 పెరిగింది.

2022 నాటికి, పాశ్చాత్యేతర సంతతికి చెందిన వలసదారులు, వారి పిల్లలు 164,824 మంది ఉన్నారు. వారు ఓస్లో జనాభాలో 24% గా ఉంటారని అంచనా వేసారు.  

పాశ్చాత్య మూలానికి చెందిన వలసదారులు, వారి పిల్లలు 71,858 మంది ఉన్నారు. వారు నగర జనాభాలో 10%. 2022లో ఓస్లో జనాభాలో వలసదారులు మొత్తం 35% ఉన్నారు.   

ఓస్లోలో అనేక మతాల అనుయాయులు ఉన్నారు. 2019 లో జనాభాలో 48.7% మంది నార్వే చర్చి సభ్యులు, ఇది జాతీయ సగటు 69.9% కంటే తక్కువ.  ఇతర క్రైస్తవ వర్గాల సభ్యులు జనాభాలో 8.4% ఉన్నారు. జనాభాలో 9.5%  మంది ఇస్లాంను, 0.6% మంది బౌద్ధమతాన్నీ అనుసరిస్తున్నారు. జనాభాలో ఇతర మతాలను పాటించేవారు 1.1% ఉన్నారు. జీవనశైలి సంఘాలు, ప్రధానంగా నార్వేజియన్ హ్యూమనిస్ట్ అసోసియేషన్, జనాభాలో 2.8% ప్రాతినిధ్యం వహించాయి. ఓస్లో జనాభాలో 28.9% మంది ఏ మతంతో లేదా జీవన వైఖరి సమాజంతో సంబంధం లేనివారు.

### క్రిస్మస్ చెట్ల బహుమతి
ఓస్లోలో ప్రతి సంవత్సరం వాషింగ్టన్, డిసి, న్యూయార్క్, లండన్, ఎడిన్‌బరో, రోటర్‌డ్యామ్, ఆంట్వెర్ప్, రేక్యవిక్ నగరాలకు క్రిస్మస్ చెట్టును పంపే సంప్రదాయం ఉంది.  రెండవ ప్రపంచ యుద్ధంలో నార్వేకు మద్దతు ఇచ్చినందుకు గాను బ్రిటన్ పట్ల కృతజ్ఞతా పూర్వకంగా ఓస్లో, 1947 నుండి ఏటా క్రిస్ట్‌మస్‌కు 20 నుండి 24 మీటర్ల ఎత్తు ఉండే, 50 నుండి 100 సంవత్సరాల వయస్సు గల స్ప్రూస్‌ను ఆ దేశానికి పంపిస్తోంది.  

## నేరాలు
ఓస్లో సాధారణంగా యూరప్‌లోని అత్యంత సురక్షితమైన రాజధానులలో ఒకటిగా పరిగణించబడుతుంది.  2020లో ఓస్లో పోలీస్ డిస్ట్రిక్ట్‌లో 72,102 నేరాలు నమోదయ్యాయి. నగరంలో నేరాలు తగ్గుతున్నాయి.  ఓస్లోలో వేగంగా తగ్గుతున్న నేరాలు ఆస్తి దొంగతనాలు. 2020 నాటికి నార్వేలోని మొత్తం నేరాలలో 11.6% ఓస్లోలోని ఆరు సెంట్రల్ బారోగ్‌లలో జరుగుతున్నట్లు నివేదించబడింది. 

### పోలీసు
ఓస్లో పోలీస్ డిస్ట్రిక్ట్ 2,300 కంటే ఎక్కువ మంది ఉద్యోగులతో నార్వేలో అతిపెద్ద పోలీస్ డిస్ట్రిక్ట్. వారిలో 1,700 మందికి పైగా పోలీసు అధికారులు, దాదాపు 140 మంది పోలీసు న్యాయవాదులు, 500 మంది పౌర ఉద్యోగులు ఉన్నారు. ఓస్లో పోలీస్ డిస్ట్రిక్ట్ నగరం చుట్టూ గ్రోన్‌ల్యాండ్, సెంట్రమ్, స్టోవ్నర్, మేజర్‌స్టూయెన్, మంగ్లరుడ్ వద్ద ఐదు పోలీసు స్టేషన్‌లున్నాయి. నేషనల్ క్రిమినల్ ఇన్వెస్టిగేషన్ సర్వీస్ ఓస్లోలో ఉంది. ఇది NMJP కింద ఉన్న ప్రత్యేక పోలీసు విభాగం. PST కూడా ఓస్లో జిల్లాలో ఉంది. PST అనేది 1936లో స్థాపించబడిన ఒక భద్రతా సంస్థ. ఇది నార్వేలోని రహస్యేతర ఏజెన్సీలలో ఒకటి.

### ఉగ్రవాద దాడులు

* 2011 నార్వే దాడులలో ఒక భాగం 2011 జూలై 22 న ఓస్లో కేంద్రంలో జరిగింది. రాజకీయ ఉద్దేశ్యాలతో ఒక నవ-నాజీ, ఓస్లో ప్రభుత్వ కార్యాలయాలపై బాంబు దాడి చేశాడు. 
* 2022 ఓస్లో కాల్పులు 2022 జూన్ 25 న జరిగాయి. ఈ దాడి ఓస్లోలోని క్వీర్ వాతావరణంతో సంబంధం కలిగి ఉన్న ఒక పబ్‌పై జరిపారు. ఈ దాడి LGBTQ ఉద్యమాన్ని లక్ష్యంగా చేసుకుంది. ఇద్దరు వ్యక్తులు మరణించారు, మరో 21 మంది గాయపడ్డారు.  భద్రతా సమస్యల కారణంగా, జూన్ 26న ఓస్లోలో జరగాల్సిన ప్రైడ్ పరేడ్‌ను రద్దు చేసారు. 

## అంతర్జాతీయ సంబంధాలు
ఓస్లో, కౌన్సిల్ ఆఫ్ యూరప్, యూరోపియన్ కమిషన్ లకు చెందిన *ఇంటర్ కల్చరల్ సిటీస్* ప్రోగ్రామ్‌కు పైలట్ నగరం, అనేక ఇతర యూరోపియన్ నగరాలతో పాటు.  

### జంట పట్టణాలు - సోదర నగరాలు
ఓస్లో గతంలో మాడిసన్, టెల్ అవీవ్, విల్నియస్‌లతో కవలలుగా ఉండేది. కానీ ఆ తరువాత జంట నగరాల భావనను రద్దు చేసింది.

### సహకార ఒప్పందాలు
2012 నాటికి, ఓస్లోకు కింది నగరాలతో సహకార ఒప్పందాలున్నాయి: 
* ఆర్ట్‌విన్, టర్కీ
* గోథెన్‌బర్గ్, స్వీడన్
* బొంబేలా, దక్షిణాఫ్రికా
* సెంట్ పీటర్స్‌బర్గ్, రష్యా
* ష్లెస్‌విగ్-హోల్‌స్టీన్, జర్మనీ
* షాంఘై, చైనా
* విల్నియస్, లిథుయేనియా
* వార్సా, పోలండ్

## మూలాలు

వర్గం:నార్వే నగరాలు పట్టణాలు